बीसवीं सदी के अंतिम चौथाई हिस्से में ओबीसी और दलित जातियों के अनेक नेता उभरे, जिन्होंने हिन्दी पट्टी (विशेषकर उत्तरप्रदेश व बिहार) में सामाजिक और राजनैतिक क्षेत्रों में निर्णायक भूमिकाएं अदा कीं। इनमें से कुछ राज्य सरकारों के मुखिया भी बने। दक्षिण भारत-उदाहरणार्थ तमिलनाडू-में ओबीसी नेताओं के उदय के काफी समय बाद, हिन्दी पट्टी में इन नेताओं को राजनीति में महत्वपूर्ण स्थान मिल सका। ओबीसी नेता कुछ ऐसी सामाजिक-सांस्कृतिक प्रक्रियाओं की उपज थे, जिनकी शुरूआत सन 1950 के दशक से मानी जा सकती है। उनके उदय के पीछे थी तीन राजनीतिक विचारकों-बी.आर. आंबेडकर, राम मनोहर लोहिया और चरण सिंह-की विरासत। ये नेता इन राजनीतिक विचारकों के जीवन, सोच और राजनीतिक रणनीतियों से प्रेरणा ग्रहण करते थे (सिंह, 2014)। हिन्दी पट्टी के उन ओबीसी नेताओं, जिन्होंने राजनीति पर गहरा प्रभाव डाला, में उत्तरप्रदेश के चरण सिंह, मुलायम सिंह यादव और मायावती और बिहार के कर्पूरी ठाकुर, लालू प्रसाद यादव, नीतीश कुमार और रामविलास पासवान शामिल है। [1]